പ്ലാസ്റ്റിക് അവശിഷ്ട ശേഖരണം: സഹകരിക്കാത്തവര്ക്ക് നഗരസഭയുടെ ആനുകൂല്യം ഇല്ല ചാലക്കുടി: ഹരിത കര്മ്മ സേന പദ്ധതിയുമായി സഹകരിക്കാത്ത കുടുംബങ്ങളെ നഗരസഭയുടെ ആനുകൂല്യ പട്ടികയില് നിന്നും ഒഴിവാക്കാന് കൗണ്സില് യോഗം തീരുമാനിച്ചു. വാര്ഡുകളിലെ മുഴുവന് വീടുകളേയും സേനയുടെ പ്ലാസ്റ്റിക് ശേഖരണ പദ്ധതിയില് ഉള്പ്പെടുത്താനും യോഗം തീരുമാനിച്ചു. വീടുകളില് നിന്നും പ്ലാസ്റ്റിക് അവഷിഷ്ടങ്ങള് ശേഖരിക്കുന്നതിനുള്ള പ്രതിമാസ ഫീസ് 40 രൂപയാക്കി വര്ദ്ധിക്കും. കര്മ്മസേന അംഗങ്ങളുടെ ശമ്ബള പരിഷ്കരണത്തിനും മറ്റുമായി ഈ തുക വിനിയോഗിക്കും. നിലവില് ലഭിക്കുന്ന തുക ശമ്ബളത്തിന് പോലും തികയാതെ വരുന്ന സാഹചര്യത്തിലാണ് ഇപ്പോള് പത്ത് രൂപയുടെ വര്ദ്ധനവ് വരുത്തുന്നത്. കണ്ടിജന്റ് ജീവനക്കാര്ക്ക് സര്ക്കാരിലേക്ക് അടയ്ക്കേണ്ടതായ നഗരസഭ കുടിശിഖ വരുത്തിയിട്ടുള്ള തുക ഘട്ടംഘട്ടമായി അടയ്ക്കാനും തീരുമാനിച്ചു. ചെയര്മാന് വി.ഒ. പൈലപ്പന് അദ്ധ്യക്ഷനായി. കൗണ്സിലര്മാരായ ഷിബു വാലപ്പന്, അഡ്വ. ബിജു എസ്.ചിറയത്ത്, കെ.വി. പോള്, സി.എസ്. സുരേഷ്, വി.ജെ. ജോജി, വത്സന് ചമ്ബക്കര തുടങ്ങിയവര് സംസാരിച്ചു.